Kennis van die waarheid - Solidariteit WêreldSolidariteit Wêreld
Tuis › 10 minute voor werk Juig › Kennis van die waarheid
Dinsdag | 04 Desember | 2018
‌Ons weet dat ons almal kennis het. Kennis maak verwaand, maar liefde bou op. As iemand meen hy het kennis van iets, het hy nog nie die kennis wat 'n mens behoort te hê nie. Maar as iemand God liefhet, ken God hom.
– 1 Korintiërs 8:1–3
Navorsers met respek staan soms verstom oor die oerkennis van sogenaamde ongeleerde mense. Wetenskaplikes se taak is om hierdie kennis met navorsingsfeite te staaf. Kruiebossies wat lank deur inheemse bevolkings vir sekere kwale gebruik word, moet byvoorbeeld eers in laboratoriums getoets word voor dit in die vorm van medisyne op aptekersrakke verskyn.Daar is mense wat graag met hul kennis te koop loop en geen teenstand duld nie. Soms is dit so gespesialiseerd dat geen mens daarin belangstel nie of nog so gebrekkig dat hulle liewer moet stilbly tot hulle meer weet.
Ons behoort ook ons kennis van die Woord te toets aan die lewenswysheid van ware gelowiges en andersom. Kennis is veral nodig wanneer ons met sektes te doen kry, met mense wat jou kop vol wol kan praat en wat jou op gevaarlike dwaalweë kan lei as jy nie met feite kan standpunt inneem nie.
Ware kennis van die Woord gaan veel dieper as blote feitekennis. As jy die Here liefhet en 'n innige verhouding met Jesus het, sal geen leuen jou van koers af ruk nie. Jakobus skryf in sy brief aan die twaalf stamme wat oor die wêreld versprei is: 'Maar die wysheid wat van Bo kom, is allereers sonder bybedoelings, en verder is dit vredeliewend, inskiklik, bedagsaam, vol medelye en goeie vrugte, onpartydig, opreg. Hierdie wysheid bring jou in die regte verhouding met God, en jy moet dit gebruik om vrede te maak' (Jak 3:17 –18).
Jou liefde vir God begin by sy liefde vir jou. Hy ken jou en wil jou seën met kennis van die waarheid. Moenie dat mense wat dink hulle is slim, jou verwar nie.
Hemelvader, u liefde is meer as wat ek verdien, u
wysheid so kosbaar. Hou asseblief my gedagtes,
verstand en hart gefokus op die waarheid.
Boeke deur Helena Hugo is nou beskikbaar by CUM Boeke: https://www.cumbooks.co.za/catalogsearch/result/?q=Helena+Hugo